tartuNLP/wikipedia-smugri-20251201 huggingface dataset:
Leukotrieenit

Leukotrieenit ovat eikosanoideihin kuuluvia lipidejä. Leukotrieenejä muodostuu eliöissä rasvahapoista ja eläimissä ne ovat tärkeitä välittäjäaineita tulehdustiloissa esimerkiksi astmassa ja allergisissa reaktioissa.
Biosynteesi.
Leukotrieenien biosynteesin lähtöaineita ovat tyydyttymättömät rasvahapot. Tyypillisin on arakidonihappo eli eikosatetraeenihappo. Leukotrieenejä voi muodostua myös Meadin haposta eli eikosatrieenihaposta tai eikosapentaeenihaposta. Leukotrieenien rakenteessa on kolme konjugoitunutta kaksoissidosta. Arakidonihaposta muodostuneissa leukotrieeneissä on myös neljäs kaksoissidos, joka on konjugoitumaton kolmen muun kaksoissidoksen kanssa. Meadin haposta muodostuneissa leukotrieeneissä ei tätä kaksoissidosta ole ja eikosapentaeenihaposta muodostuneissa leukotrieeneissä niitä on kaksi. Leukotrieenien biosynteesi on aktiivista valkosoluissa ja erityisesti jyvässoluissa, syöttösoluissa ja makrofageissa.
Leukotrieenin biosynteesin ensimmäisessä vaiheessa rasvahappo, esimerkiksi arakidonihappo, hapettuu lipoksigenaasientsyymin vaikutuksesta epoksidirenkaan sisältäväksi LTA4:ksi. Tämä yhdiste on hyvin reaktiivinen ja reagoi veden kanssa leukotrieeni-A4-hydrolaasin katalysoimana LTB4:ksi. Tämä leukotrieeni on rakenteeltaan tyydyttymätön dihydroksikarboksyylihappo. LTB4 toimii esiasteena niin kutsuttujen kysteinyylileukotrieenien eli LTC4:n, LTD4:n ja LTE4:n muodostumiselle. LTC4:ää muodostuu, kun glutationi-S-transferaasi liittää glutationin LTB4:ään. LTD4:ä ja LTE4:ä muodostuvat LTC4:stä peptidaasientsyymien vaikutuksesta.
Biologinen vaikutus.
Leukotrieenit sitoutuvat niille erikoistuneisiin reseptoreihin soluissa. LTB4 on tärkeä tulehduksen välittäjäaine. Se muun muassa aktivoi T-imusoluja ja jyvässoluja, ohjaa näitä kohti tulehduspesäkkeitä soluissa ja aktivoi eräiden entsyymien ja välittäjäaineiden vapautumista. Kysteinyylileukotrieenien tärkein vaikutusmekanismi on lihasten supistuksen aikaansaaminen. Allergisen reaktion ja erityisesti astman yhteydessä kysteinyylileukotrieenien tuotanto on suurta ja tämä aiheuttaa keuhkoputken ahtautumista ja hengitysoireita. Leukotrieenien synteesiä estäviä ja leukotrieenireseptoreihin vaikuttavia yhdisteitä käytetään astmalääkkeinä. Tällaisia ovat esimerkiksi montelukasti ja tsafirlukasti.
Lakikirja

Lakikirja oli jatkuvasti ilmestyvä, kronologisesti järjestetty ja ajantasainen, asiahakemistolla varustettu suomenkielinen lakiteos, joka sisälsi Suomessa voimassa olleet osat vuoden 1734 Ruotsin valtakunnan lakia sekä myöhemmin julkaistuja lakeja ja asetuksia. Lakikirjaa kustansi ja julkaisi Suomalaisen Kirjallisuuden Seura (SKS) vuosina 1920–1951. Yleisemmässä merkityksessä nimitystä lakikirja käytetään myös sen edeltäjästä, teoksesta "Ruotsin valtakunnan laki vuodelta 1734" täydennettynä myöhemmällä lainsäädännöllä. Lakikirjan seuraaja on "Suomen laki" -teos.
Ensimmäinen painettu kattava suomenkielinen lakikirja "Ruodzin valdakunnan laki" ilmestyi vuonna 1759. Sen oli suomentanut lääninsihteeri Samuel Forseen vuonna 1736 ilmestyneestä ruotsinkielisestä alkuperäisteoksesta "Sweriges Rikes Lag", joka sisälsi vuoden 1734 lain. Käännöstä muokkasivat myös hovioikeudenasessori Gabriel Theuvonius ja reistraattori Erik af Palén. 
Ennen tätä tehdyt maanlain ja kaupunginlain suomennokset olivat jääneet käsikirjoituksiksi  Ainoastaan erilliset kirkkolain ja Kustaa II Aadolfin sota-artiklojen suomennokset oli julkaistu painettuina.
Vuoden 1759 suomenkielinen lakikirja ei saanut virallista asemaa, mutta lukutaidon yleistyessä suomenkieliset oikeudenhakijat saattoivat sen avulla itsenäisesti ottaa selvää oikeuksistaan ja velvollisuuksistaan ja virkamiestenkin työ helpottui.
Vuonna 1887 SKS julkaisi ensimmäisen virallisen ja täydellisen suomenkielisen lakikirjan. Suomennoksen, joka perustui vuoden 1734 lakiin täydennettynä myöhemmällä lainsäädännöllä, teki Sääksmäen kirkkoherra Gustaf Cannelin. Suomennoksen tarkasti ja toimitti professori Jaakko Forsman. SKS julkaisi ja kustansi vuoden 1734 lain suomennoksesta täydennyksineen kaikkiaan kaksi korjattua laitosta ja neljä painosta sekä taskupainoksen
Ensimmäinen Suomen itsenäistymisen jälkeen ilmestynyt lakikirja julkaistiin vuonna 1920. "Lakikirja" sisälsi tuolloin voimassa olleet osat vuoden 1734 laista sekä myöhemmin ilmestyneitä lakeja ja asetuksia. Se sisälsi myös oikeustapauksia. "Lakikirjan" toimitti kihlakunnantuomari A. E. Andersen. Tästä kustantamastaan suomalaisesta lakikirjasta SKS julkaisi edelleen samaa käytäntöä seuraten seitsemän painosta vuosina 1927, 1934, 1936, 1941, 1944, 1947 ja 1951. Ne toimitti professori Bruno Salmiala, jonka lisäksi valmistelutyössä olivat mukana oikeussihteeri Lauri Ailio, oikeusneuvos Filip Jaatinen ja lainsäädäntöneuvos Marjos Rapola..
"Lakikirja", joka perustui vuoden 1734 lain pohjalle, kävi vähitellen riittämättömäksi käyttäjien tarpeisiin. Sen julkaisuoikeudet luovutettiin vuonna 1954 Suomen Lakimiesliitolle, joka alkoi vuodesta 1955 alkaen julkaista aiheenmukaisesti järjestettyä "Suomen laki" –nimistä teosta.
Arktos Media

Arktos Media on Budapestissä toimiva alt-right -kustantamo.
Arktos Mediaa pidetään yleisesti, niin liikkeen jäsenten kuin sitä tutkivien asiantuntijoidenkin keskuudessa, alt-rightin johtavana kustantamona. Se toimii Budapestin identitaarisen, nationalistisen ja äärioikeiston liikehdinnän keskiössä. Kustantamo on julkaissut useita englanninkielisiä käännöksiä alt-rightin keskeisistä teoksia, muun muassa Aleksandr Duginin tekstejä. Arktosin teokset edustavat yleisesti vaihtoehtoa modernille yhteiskunnalle ja suhtautuvat kriittisesti liberalismiin, ihmisoikeuksiin ja nykyaikaiseen demokratiaan. Kustantamo on julkaissut yli 130 nimikettä kymmenellä eri kielellä.
John Morgan perusti muutaman ystävänsä kanssa Integral Tradition Publishing -kustantamon vuonna 2006. Sen oli tarkoitus keskittyä traditionalistiseen, radikaaliin ja antimoderniin kirjallisuuteen. Kustantamo julkaisi vain yksi tai kaksi nimikettä vuodessa. Yhtiö avasi vuonna 2009 toimiston Intiassa. Loppuvuodesta 2009 Integral Tradition Publishingin henkilöstö sai tietää ruotsalaisesta ryhmästä, joka suunnitteli hyvin samanlaista hanketta. He päättivät yhdistää voimansa. Vuonna 2010 Morgan ja Daniel Friberg lanseerasivat Arktos Median toiminnan Intiassa. Friberg ja Morgan muuttivat Intiasta Budapestiin alkuvuodesta 2014. Morgan on sittemmin poistunut yhtiöstä ja Friberg on nykyään sen toimitusjohtaja.
Arktosille on keskeistä Fribergin visio metapolitiikan muuttamisesta: Fribergin mukaanmonikulttuurisuus ja liberaalit ihmisoikeudet, joita hän nimittää "kulttuurimarxismiksi", ovat olleet hallitsevia kansallissosialismin kaatumisen jälkeen. Hänen mukaansa kulttuuri-ilmapiirin muuttaminen on välttämätöntä, jotta poliittinen ja sosiaalinen muutos olisi mahdollinen.
Arktosilla on useita yhteyksiä Jobbikiin: kumpikin vastustaa monikulttuurisuutta ja kannattaa tiukkoja maahanmuuttolakeja, jotka perustuvat etnisyyteen ja rodun säilyttämiseen. Puolueen puheenjohtaja Gábor Vona on kirjoittanut johdannon Arktosin käännökseen Julius Evolan esseekokoelmasta. Friberg on esiintynyt useasti julkisuudessa Vonan ja Jobbik-poliitikko Márton Gyöngyösin kanssa. Gyöngyösi on kuitenkin kiistänyt, että Arktosilla olisi vaikutusvaltaa puolueen toimintaan.
Tammikuussa 2017 Arktos ja Richard B. Spencer perustivat yhdessä AltRight.comin.
Patty Jenkins

Patricia Lea ”Patty” Jenkins on yhdysvaltalainen ohjaaja, jonka elokuvia ovat "Monster – Aileen Wuornos" (2003) ja "Wonder Woman" (2017). Lisäksi hän on ohjannut televisiosarjoja.
Varhaisvaiheet.
Jenkinsin äiti on ympäristötieteilijä ja isä Yhdysvaltain ilmavoimien kapteeni, joten perhe asui hänen lapsuudessaan ilmavoimien tukikohdissa eri puolilla maailmaa, muun muassa Thaimaassa ja Saksassa. Aikanaan he asettuivat Kansasiin. Jenkins aloitti Cooper Unionissa maalaustaiteen opinnot ja innostui siellä elokuvanteosta. Hän työskenteli useita vuosia kameramiehenä mainoskuvauksissa, mutta päätti sitten hakeutua losangelesilaiseen AFI Conservatoryyn opiskelemaan ohjaamista.
Ura.
Jenkinsin esikoisohjaus "Monster – Aileen Wuornos" sai alkunsa, kun hän tapasi AFI Conservatorysta valmistuttuaan tuottaja Brad Wymanin. Wyman oli tuottanut joitakin pienen budjetin sarjamurhaajaelokuvia, ja Jenkins ehdotti aiheeksi Aileen Wuornosia. Wyman kehotti häntä laatimaan aiheesta käsikirjoituksen. Lopulta Jenkins päätyi käsikirjoittamisen lisäksi myös ohjaamaan elokuvan, joka tehtiin pienellä 1,5 miljoonan budjetilla ja suoraan videolle julkaisuun tähdäten. Wuornosia näytellyt Charlize Theron sai roolistaan parhaan naispääosan Oscar-palkinnon ja Jenkins muun muassa Independent Spirit Awardin parhaasta esikoiselokuvasta.
"Monsterin" jälkeen Jenkins työskenteli television puolella ohjaten sarjoihin "Sukuvika" ja "Entourage". Hän piti myös vuoden tauon työnteosta poikansa syntymän aikoihin. Vuoden 2011 "Jälkiä jättämättä" -sarjan pilottijaksosta Jenkins sai Directors Guild of American palkinnon parhaasta ohjauksesta draamasarjassa.
Wonder Woman.
Lokakuussa 2011 Jenkins valittiin Marvel Studiosin "Thor"-elokuvan ohjaajaksi, mutta hän luopui tehtävästä vain kaksi kuukautta myöhemmin taiteellisten erimielisyyksien vuoksi. Huhtikuussa 2015 Jenkins sai toisen tilaisuuden supersankarigenressä, kun hänet valittiin ohjaamaan DC-kustantamon sarjakuvahahmosta Ihmenaisesta kertova "Wonder Woman" – ohjaajaksi alun perin valitun Michelle MacLarenin erottua taiteellisten erimielisyyksien vuoksi. Jenkins oli tosin tarjonnut studiolle ideaansa Ihmenaisesta kertovaksi elokuvaksi jo vuonna 2010, mutta tuolloin sitä ei vielä kelpuutettu.
"Wonder Woman" sai ensi-iltansa touko-kesäkuun vaihteessa 2017, ja kriitikoiden ensiarviot olivat laajalti myönteisiä. Elokuva sai erinomaisen vastaanoton myös yleisöltä, ja avausviikonloppunaan se tuotti Yhdysvalloissa 103,3 miljoonaa dollaria, mikä on ennätys naisohjaajalta. "Wonder Womanin" menestyksen ja kulttuurisen vaikutuksen vuoksi "Time"-lehti sijoitti Jenkinsin seitsemännelle sijalle vuoden henkilö -listallaan joulukuussa 2017.
Vielä "Wonder Womanin" ensi-illan aikaan Jenkins ei ollut tehnyt sopimusta jatko-osan ohjaamisesta, mutta sopimus solmittiin syyskuussa 2017. Jatko-osa "Wonder Woman 1984" sai ensi-iltansa joulukuussa 2020.
Márton Gyöngyösi

Márton Gyöngyösi (8. kesäkuuta 1977 Kecskemét) on unkarilainen poliitikko.
Gyöngyösi valittiin Unkarin parlamenttiin vuoden 2010, 2014 ja 2018 vaaleissa. Hänen puolueensa on Jobbik. Gyöngyösi on toiminut Jobbikin paralmenttiryhmän johtajana vuodesta 2018 lähtien.
Gyöngyösi on Jobbikin ulkopoliittinen edustaja. Hänen mukaansa ”Venäjä on Euroopan luontainen liittolainen”. Helsingin Sanomien mukaan Gyöngyösi ”puhuu kuin Venäjän valtiontelevisio”. Gyöngyösi tarkkaili Donetskin kansantasavallan vaaleja vuonna 2014 ja pitää Krimin valtaamista oikeutettuna.
Omari Hutchinson

Omari Elijah Giraud-Hutchinson (s. 29. lokakuuta 2003 Redhill, Englanti, Yhdistynyt kuningaskunta) on jamaikalais-englantilainen jalkapalloilija. Hän on pelipaikaltaan keskikenttäpelaaja. Hän edustaa Englannin Valioliigassa pelaavaa Nottingham Forestia.
Hutchinson pelasi Arsenalin junioreissa vuosina 2015–2022. Hän siirtyi Chelseaan kesällä 2022 ja pelasi edustusjoukkueessa ensimmäisen kerran Valioliigassa 5. tammikuuta 2023, kun hän tuli vaihdosta kentälle 68. minuutilla ottelussa Manchester Cityä vastaan. Kolme päivää myöhemmin hän pelasi viisi minuuttiia pidempään FA Cupin ottelussa samaa joukkuetta vastaan. Nämä olivat hänen ainoat ottelunsa Chelsean edustusjoukkueessa. Hän oli kauden 2023–2024 lainalla Ipswich Townissa, jossa hän pelasi 44 Englannin Mestaruussarjan ottelua ja teki kymmenen maalia. Hän siirtyi Valioliigaan nousseeseen Ipswichiin 23,5 miljoonan euron siirtosummalla kesällä 2024. Hän pelasi kaudella 2024–2025 Ipswichissä 31 valioliigaottelua, joissa hän teki kolme ja syötti kaksi maalia. Elokuussa 2025 Hutchinson siirtyi valioliigaseura Nottingham Forestiin 37,5 miljoonan punnan siirtosummalla. Hän allekirjoitti Nottingham Forestin kanssa viisivuotisen sopimuksen.
Hutchinson pelasi Englannin alle 17-vuotiaiden maajoukkueessa kolme ottelua, alle 19-vuotiaissa yhden ottelun sekä Englannin alle 21-vuotiaiden maajoukkueessa kaksi ottelua ja teki yhden maalin. Aikuisena hän on edustanut Jamaikan maajoukkuetta, jossa hän on pelannut kaksi ystävyysottelua maaliskuussa 2023.
Salibandyn 3. divisioona (naiset)

Naisten 3. divisioona on Suomen viidenneksi korkein salibandyn sarjataso. Sarjaa pelataan alueittain viidellä Salibandyliiton alueilla: Etelä-Suomessa, Länsirannikolla, Pohjanmaalla, Sisä-Suomessa ja Pohjois-Suomessa. 3. divisioonassa ottelut pelataan turnausmuotoisena ja ottelu kestää 3 x 15 minuuttia.
Salibandyn 4. divisioona (naiset)

Naisten 4. divisioona on Suomen toiseksi alin salibandyn sarjataso. Sarjaa pelataan alueittain kahdella Salibandyliiton alueella: Etelä-Suomessa ja Länsirannikolla. 4. divisioonassa ottelut pelataan turnausmuotoisena ja ottelu kestää 3 x 15 minuuttia.
Tōru Gotō

Tōru Gotō (, s. 26. kesäkuuta 1934 Fukuokan prefektuuri) on japanilainen kilpauransa päättänyt uimari.
Gotō saavutti Helsingin kesäolympialaisissa 1952 olympiahopeaa 4 × 200 metrin vapaauintiviestissä. Samoissa kisoissa hän sijoittui 100 metrin vapaauinnissa neljänneksi.
Yoshihiro Hamaguchi

Yoshihiro Hamaguchi (, 23. kesäkuuta 1926 Takamatsu, Kagawan prefektuuri – 10. elokuuta 2011 Tokio) oli japanilainen uinnin olympiamitalisti ja näyttelijä.
Yamaguchi saavutti Helsingin kesäolympialaisissa 1952 olympiahopeaa 4 × 200 metrin vapaauintiviestissä. Samoissa kisoissa hän kilpaili myös 100 metrin vapaauinnissa. Yamaguchi oli myös mittavan uran tehnyt näyttelijä. Hän esitti muun muassa japanilaista versiota Tarzanista.
Portugalin Guinean escudo

Portugalin Guinean escudo () oli Portugalin Guineassa vuodesta 1914 lähtien ja Guinea-Bissaussa vuoteen 1976 saakka käytetty rahayksikkö. Yksi escudo jakautui sataan centavoon.
Portugalin hallituksen vuonna 1913 tekemällä päätöksellä sen afrikkalaiset siirtomaat siirtyivät emämaan tavoin realista escudoon. Yksi Guinean escudo vastasi tuhatta Guinean realia ja oli saman arvoinen kuin Portugalin escudo.
Keskuspankkina toiminut Banco Nacional Ultramarino alkoi laskea liikkelle setelejä vuonna 1914 ja kolikkoja vuonna 1933. Setelien arvot olivat 10, 20 ja 50 centavoa sekä 1, 2½, 5, 10, 20, 50, 100, 500 ja 1000 escudoa. Kolikot olivat 5, 10, 20 ja 50 centavon sekä 1, 2½, 5, 10 ja 20 escudon arvoisia.
Guinea Bissaun itsenäistyttyä maa siirtyi käyttämään valuuttanaan Guinea-Bissaun pesoa. Setelit vaihdettiin maaliskuussa 1976 suhteessa yksi yhteen. Vanhat kolikot jäivät edelleen käyttöön.
Valko-Venäjän alle 18-vuotiaiden jääkiekkomaajoukkue

Valko-Venäjän alle 18-vuotiaiden jääkiekkomaajoukkue on edustanut Valko-Venäjää ikäluokan kansainvälisissä otteluissa, muun muassa jääkiekon alle 18-vuotiaiden maailmanmestaruuskilpailuissa ja aikaisemmin alle 18-vuotiaiden Euroopan-mestaruuskilpailuissa. Joukkueen viimeisin valmentaja on Dmitri Shulga. Joukkueen parhaat saavutukset ovat viidennet sijat vuosien 2002 ja 2019 maailmanmestaruuskilpailuista.
Venäjän hyökättyä Ukrainaan myös Valko-Venäjä suljettin kaiken kansainvälisen kilpailutoiminnan ulkopuolelle, koska maa tukee Venäjää.
Keinottelu

Keinottelu tarkoittaa keplottelua, jonkin tekemistä epätavallisin, usein kyseenalaisin tai epärehellisin keinoin. Sijoittamisesta puhuttaessa sanalla tarkoitetaan "spekulointia" eli spekulaatiota, voiton hankkimista odotettuja hinnanvaihteluja hyväksi käyttäen."
Keinottelussa pyritään tekemään voittoa lyhytaikaisilla sijoituksilla. Keinottelumahdollisuudet paranevat, jos pörssikursseissa, hinnoissa, koroissa tai valuuttakursseissa on tapahtumassa suuria muutoksia. Sijoittaja voi keinotella kohteella, jonka arvon hän aavistaa muuttuvan (ostamalla tai myymällä sitä). 
Keinottelua tapahtuu myös pörssin ulkopuolella. Niinpä jonkin tuotteen hinnan nopeasti noustessa sen myyntiä kannattaa välttää, koska hinta on myöhemmin korkeampi. Hintojen nousu tai tavarapula voi johtaa esimerkiksi elintarvikkeiden ostoryntäykseen eli hamstraukseen, jolloin niistä tulee pulaa.
Sirkka-Liisa Valle

Sirkka-Liisa Valle (o.s. Järvenkylä; s. 20. heinäkuuta 1942 Helsinki) on suomalainen iho- ja sukupuolitautien erikoislääkäri, joka tuli tunnetuksi AIDS-epidemian alkuaikana 1980-luvulla HIV-infektion asiantuntijana. Hän diagnosoi Suomen ensimmäisen HIV-tartunnan vuonna 1983.
Valle valmistui lääketieteen lisensiaatiksi Helsingin yliopistosta vuonna 1966, väitteli siellä tohtoriksi vuonna 1988 ja sai dosentuurin vuonna 1994. Hän teki pitkän työuran eri sairaaloissa sekä Suomen Akatemian AIDS-tutkijana (1986–1992). Hän piti myös yksityisvastaanottoa Helsingissä vuodesta 1972 alkaen, kunnes jäi eläkkeelle vuonna 2007. Hän on julkaissut tutkimuksia sukupuolitaudeista.
Vallen saamista huomionosoituksista voidaan mainita Helsingin yliopiston tiedonjulkistamispalkinto (1988). Hänet valittiin Vuoden Eevaksi 1986 ja Vuoden uusmaalaiseksi 1991.
Vallen "Tiede 2000" -lehteen vuonna 1984 kirjoittama artikkeli "AIDS - mistä on kysymys?" ja mediaesiintymiset saivat monet seksuaali- ja sukupuolivähemmistöjen edstajat, kuten Setan syyttämään häntä syrjinnästä, vääristelystä ja paniikin lietsonnasta. 
Sirkka-Liisa Vallen vanhemmat olivat Teknos-Tehtaat Oy:n toimitusjohtaja Yrjö Järvenkylä ja oopperalaulaja Malmi Vilppula. Valle oli vuosina 1963–1980 avioliitossa lääketieteen ja kirurgian tohtori Matti Vallen kanssa. Myös heidän kolme lastaan ovat lääkäreitä (s. 1964, 1966 ja 1970).
Mitsubishi Carisma

Mitsubishi Carisma on Mitsubishi Motorsin vuosina 1995–2004 valmistama ylemmän keskiluokan henkilöautomalli. Carisma kehitettiin Volvon ja Mitsubishin välisessä yhteistyössä, ja sitä valmistettiinkin samalla tehtaalla Alankomaissa Volvo S40/V40 -sarjan kanssa.
Vuoden 2001 Euro NCAP -kolaritestistä Carisma sai tulokseksi kolme tähteä viidestä.
Moottorivalikoimassa olivat aluksi 1,3- (80 hv), 1,6- (90 hv) ja 1,8-litraiset (115 hv) bensiinimoottorit. Renault’lta peräisin oleva 1,9-litrainen (90 hv) turbodiesel esiteltiin syksyllä 1996, ja seuraavana vuonna moottorivalikoimaa täydensi suorasuihkutteinen 1,8-litrainen (125 hv) GDI-bensiinimoottori.
Vuonna 1999 Carisma sai uudet puskurit, etusäleikön ja kirkaslasiset sivuvilkut. Moottoreista 1,6-litraisen teho nousi 100 hevosvoimaan.
Vuonna 2000 aiempi dieselmoottori korvattiin uudella yhteispaineruiskutteisella 1,9-litraisella (100/115 hv) DI-D-moottorilla, joka sekin oli peräisin Renault’lta.
Toinen kasvojenkohotus tuli vuonna 2002. Muutokset olivat pieniä, huomattavimpana mustapohjaiset ajovalot.
Willie Williams

Willie Williams (14. heinäkuuta 1951 – 8. kesäkuuta 2019) oli yhdysvaltalainen karateka ja vapaaottelija. Hän saavutti MM-pronssia Kyokushinin historian toisissa maailmanmestaruuskilpailuissa.
Kilpaura.
Williams osallistui historian ensimmäisiin Kyokushinin maailmanmestaruuskilpailuihin 1975, jossa oli yhteensä 128 osallistujaa. Hän eteni kilpailuissa välieriin saakka, jossa hän hävisi tuomariäänin Howard Collinsille.
Neljä vuotta myöhemmin Williams oli mukana toisissa MM-kilpailuissa, johon oli osallistunut 187 ottelijaa. Hän eteni aina pronssotteluun saakka, jossa Williams voitti Takashi Azuman. Voiton myötä Williamsista tuli ensimmäinen mitalin saanut ei-japanilainen ottelija.
Williams otteli myös kolmansissa MM-kilpailuissa 1984, jossa hän sijoittui 32 parhaan joukkoon.
Vapaaottelu.
Williams siirtyi ottelemaan karaten lisäksi myös vapaaotteluun ja otteli koko uransa RINGS organisaatiossa, Japanissa. Hän kävi ensimmäisen ottelunsa 1992 Peter Smitia vastaan, jonka Williams myös voitti teknisellä tyrmäyksellä. Huhtikuussa hän kohtasi Mitsuya Nagain, jonka Williams voitti tyrmäyksellä toisen erän alussa. Toukokuussa hän otteli kolmannen kerran, nyt Bitsadze Amerania vastaan, jonka Williams voitti tyrmäyksellä kolmannessa erässä. Seuraavaksi hän otteli jo kesäkuussa Ton van Maurikia vastaan, jonka Williams voitti myös tyrmäyksellä.
Toei Animation

Toei Animation () on japanilainen animaatiostudio, ja niistä yksi vanhimmista ja suurimmista. Yhtiö perustettiin vuonna 1948, nimellä Nihon Dōga Eiga (日本 映 画 画 - Japanese Animated Films). Vuonna 1956 Toei Company osti studion, ja vaihtoi sen nimen nykyiseen.
Toei Animation on tuottanut monia TV-sarjoja ja elokuvia, jotka pohjautuvat monien tunnettujen mangataiteilijoiden sarjakuviin, kuten Masami Kurumadan, Akira Toriyaman, Gō Nagain, Shōtarō Ishinomorin ja Naoko Takeuchin.
Kallunkijärvi (Kuusamo)

Kallunkijärvi on Pohjois-Pohjanmaalla Kuusamossa Käylässä sijaitseva järvi.
Maantietoa.
Järven pinta-ala on 998 hehtaaria eli 9,98 km². Se on 5,2 kilometriä pitkä ja 3,5 kilometriä leveä. Järvi on kaksiosainen. Pohjoisosa on suuri Kallunginselkä, jonka erottaa eteläisestä pitkästä lahtimaisesta osasta Pitkäniemen ja Kumpuniemen kapeikko. Pohjoinen järvenselkä on 4,5 kilometriä pitkä ja 2,6 kilometriä leveä. Eteläosaa kutsutaan Kumpulahdeksi, mutta sen pitkulaisesta muodosta erotetaan vielä Hietalahti ja Ivalahti.
Järvi on luodattu ja siitä on julkaistu syvyyskartat. Sen tilavuus on 56 miljoonaa m³ eli 0,056 km³. Järven keskisyvyys on 5,6 metriä ja suurin syvyys on 16 metriä. Syvin kohta sijaitsee Kallunginselän länsipuolella. Eteläisen lahden pohjukassa on 14 metrin syvänne.
Järvessä on laskettu olevan 6 saarta. Niiden yhteispinta-ala on 5 ha, mikä on noin 0,5 % järven kokonaispinta-alasta. Saarista 2 on yli hehtaarin suuruisia ja loput 4 yli aarin kokoisia. Yksikään saari ei ylitä neliökilometriä. Eteläisellä lahdella sijaitsee 150-metrinen Kotisaari ja lahdensuussa 100-metrinen Venäinsaari. Järvenselällä sijaitsee Peurasaari, jonka pituus on pitkän niemen takia 400 metriä. Muita saaria ovat Äystönsaari, Autiosaari ja Pikkusaari.
Järven rantaviivan pituus on 31 kilometriä, josta saarten rantaviivan yhteispituus on 3 kilometriä. Rannat ovat metsämaata lukuun ottamatta etelärantojen peltoalueita. Järven ulapalta näkyy lännessä 100 metriä vedenpintaa korkeammalle kohoavan Ronttivaaran laki ja koillisessa 140 metriä korkeammalle kohoavan Oulangan kansallispuistossa Kiutavaaran laki. Käylästä itään lähtevä yhdystie 8693 kiertää järven matkalla Kiutakönkäälle. Seututie 950 kulkee järven länsipuolelta pohjoiseen.
Vesistösuhteet.
Järvi kuuluu Koutajoen vesistössä (vesistöaluetunnus 73) Aventojoen valuma-alueella (73.06) Rysäjoen valuma-alueessa (73.063).
Järven valuma-alue on pieni ja saa pääosan vedestänsä järven lähivaluma-alueesta, sillä se on vesistönsä latvavesiä. Kallunkijärven seitsemän kilometriä pitkä laskureitti alkaa lyhyellä laskuojalla, joka laskee Äystöjärveen, josta jatkava oja laskee Ronttijärveen ja sitten se vuorostaan Rysäjokea myöten Ollilanjärveen. Siitä alkaa pitkä ja jyrkkä Aventojoki. Aventojoki yhtyy Oulankajokeen Aventolammessa.
Kallunkijärven lähialueella on 8 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Tiermasjärvi (93 ha) ja Iso Ivalampi (13 ha).
Neelix (DJ)

Neelix (oikealta nimeltään Henrik Twardzik; s. 11. syyskuuta 1975 Hampuri) on saksalainen tuottaja, liveartisti, sekä DJ. 
Elämä.
Vuonna 1998 Twardzik aloitti levyjen tuottamisen taiteilijanimellä Neelix ja tuotti ensimmäiset omat kappaleensa keväällä 2000. Vuonna 2003 hän julkaisi ensimmäisen albuminsa Resident ja vuoteen 2010 mennessä hän julkaisi yhteensä 5 albumia.
Neelix on esiintynyt Saksassa useilla festivaaleilla, sekä muissa Euroopan maissa. Neelix on esiintynyt myös Israelissa, Brasiliassa, Meksikossa ja Australiassa.
Hänen tyylillensä on ominaista basson, pallomaisten pintojen, säännöllinen elokuvien vokaalien ja laulun käyttö, sekä usein hiljaisten melodioiden käyttö kappaleiden kiristyselementtinä. Hänen esiintymiset usein suuntautuvat kohti progressiivista housea, mutta niitä pidetään yleensä selvästi progressiivisena trancena. 
Twardzik työskentelee live-esityksissään kannettavalla tietokoneella, midi-ohjaimella ja kosketinsoittimilla, joissa on aiemmin sekoitettuja sampleja tai omia tuotantoja, joita hän järjestää ja muuttaa livenä.
Matsuri

Matsuri on japanilainen juhla tai festivaali, varsinkin šintolainen temppelijuhla. Matsurit poikkeavat toisistaan sen mukaan, mitä niissä juhlistetaan. Tyypillisesti matsurin aloittaa harras uskonnollinen rituaali, jota seuraa iloinen hauskanpito. Matsureja ovat Aomorissa ja Hirosakissa järjestettävät nebutat, jotka järjestetään pimeään aikaan ja joissa esitetään koristeellisia valolyhtyjä. Matsureja ovat myös veden jumalan juhla Fundama ja Tanabata, joka liittyy uskomuksiin tähtitaivaan järjestelmistä.
Paavo Nurmi Games 2017

Paavo Nurmi Games 2017 järjestettiin 13. kesäkuuta 2017 Turussa Paavo Nurmen stadionilla. Vuosittain järjestettävä Paavo Nurmi Games kuului vuonna 2017 IAAF World Challenge -sarjaan, joka on Timanttiliigaa pykälää alempi yleisurheilusarja.
Televisiointi.
Kansainvälisen kuvasignaalin tuotti Yle. Paavo Nurmi Gamesin televisiosignaali meni 125 maahan ympäri maailman. Suomessa Yle TV2 ja Eurosport näyttivät kisan kolmen tunnin suorana lähetyksenä.
Jakelijat.
Lähde:
Mitsubishi ASX

Mitsubishi ASX on Mitsubishi Motorsin vuodesta 2010 lähtien valmistama crossover-tyyppinen henkilöautomalli.
Mitsubishi ASX I (2010–).
Ensimmäisen sukupolven ASX esiteltiin vuonna 2010. Se perustuu Mitsubishin ja DaimlerChryslerin yhteistyössä kehittämälle pohjalevylle. Japanissa, Etelä-Koreassa ja Kanadassa mallin nimenä on Mitsubishi RVR, Yhdysvalloissa, Argentiinassa, Brasiliassa ja Indonesiassa Mitsubishi Outlander Sport. Euroopassa oli myynnissä myös kaksi ASX:n lähes identtistä sisarmallia, Citroën C4 Aircross ja Peugeot 4008.
Vuoden 2011 Euro NCAP -kolaritestistä ASX sai tulokseksi täydet viisi tähteä.
Vuonna 2012 ASX sai muun muassa uudenmallisen etusäleikön. Uudistunut malli esiteltiin Pariisin autonäyttelyssä syksyllä.
Vuoden 2016 lopulla ASX sai toisen kasvojenkohotuksensa, jossa sen keulan ilmettä muokattiin vastaamaan uutta Outlanderia. 
Geneven autonäyttelyssä keväällä 2019 esiteltiin jälleen uudistettu ASX, joka sai uutta Mitsubishin crossover-mallistoa vastaavan ulkoisen ilmeen. Muotoilukieli muuttui erityisesti ajovalojen ja etusäleikön osalta. 
Mitsubishi ASX II (2022–).
Toisen sukupolven ASX esiteltiin syksyllä 2022. Se on uudelleennimetty Renault Captur, ja erot mallien välillä ovat hyvin vähäisiä. Autoja valmistetaan samalla tehtaalla Espanjassa.
Bensiinimoottorit ovat kolmesylinterinen 1,0-litrainen MPI-T (91 hv) ja nelisylinterinen 1,3-litrainen DI-T (140/158 hv), jonka pienempitehoinen versio on varustettu kuusivaihteisella manuaalivaihteistolla ja tehokkaampi versio seitsemänportaisella kaksoiskytkinvaihteistolla. Lisäksi tarjolla on kaksi hybridimallia, joissa molemmissa käytetään 1,6-litraista bensiinimoottoria. Perinteisessä hybridissä on 1,3 kilowattitunnin akku ja 146 hevosvoiman kokonaisteho. Ladattavassa hybridimallissa puolestaan on 10,5 kilowattitunnin akku ja 160 hevosvoiman kokonaisteho.
Takanori Nagase

Takanori Nagase (; s. 14. lokakuuta 1993) on japanilainen judon maailmanmestari ja kaksinkertainen olympiavoittaja.
Nagase voitti alle 20-vuotiaiden Aasian-mestaruuden 81 kg:n painoluokassa 2012. Hän voitti Kazanin universiadeissa 2013 kultaa sekä 81-kiloisissa että joukkuekilpailussa. Hän sijoittui Tŝeljabinskin MM-kilpailuissa 2014 viidenneksi 81 kg:n sarjassa ja voitti kultaa joukkuekilpailussa. Astanassa 2015 hän voitti maailmanmestaruuden sekä 81-kiloisissa että joukkuekilpailussa. Rio de Janeiron olympialaisissa 2016 hän saavutti pronssia 81 kg:n sarjassa. Hän voitti joukkuekilpailun maailmanmestaruuden Budapestissa 2017.
Tokion olympialaisissa 2020 Nagase voitti 81 kg:n sarjassa olympiakultaa. Hän oli lisäksi mukana Japanin judojoukkueessa, joka voitti sekajoukkuekilpailun hopeaa. Hän saavutti 81-kiloisissa MM-pronssia Taškentissa 2022 ja Dohassa 2023.
Nagase onnistui ensimmäisenä judokana puolustamaan olympiakultamitaliaan 81-kiloisissa, kun hän voitti olympiakultaa Pariisissa 2024. Olympiafinaalissa kaatui georgialainen kolminkertainen maailmanmestari Tato Grigalašvili. Sekajoukkuekilpailussa hän saavutti hopeaa.
Nagase on saavuttunut Masters-, Grand Prix- ja Grand Slam -kilpailuissa kymmenen turnausvoittoa, kaksi kakkossijaa ja seitsemän kolmossijaa. Maailmancupeissa ja Continental Open -kilpailuissa hänellä on yksi kakkossija. Hän on voittanut aikuisten sarjassa kuusi Japanin-mestaruutta.
Kulosaaren melumuurin graffititaideteos

Kulosaaren melumuurin graffititaideteos eli Kiinan muuri oli Helsingin Kulosaaressa sijainnut luvallinen 300 metriä leveä graffitimaalaus, jonka graffititaiteilijat maalasivat vuonna 1991 Itäväylän varren melumuuriin. Vuonna 2000 kaupunki peitti taideteoksen osana Stop töhryille -kampanjaa. Melumuuriin maalattiin uudet luvalliset graffitit kesäkuussa 2017.
Historia.
Helsinkiläinen Joonas Rissanen oli saanut idean maalaukseen kesällä 1990 ja ehdotti sitä nuorisoseminaarissa apulaiskaupunginjohtajalle Antti Viinikalle (sdp). Kaupunki suostui ja tuki teosta 30 000 markalla. 1990-luvulla kaupunki ajatteli, että luvallinen maalaus voisi vähentää luvattomia töhryjä. Maalaukset toteutti kaksi eri sukupolvea: 1980-luvun tunnetut taiteilijat sekä seuraavan vuosikymmenen uudet tulokkaat. "Helsingin Sanomien" pääkirjoituksessa maalaus otettiin hyvin vastaan ja sen hyväksyntää pidettiin kaupungilta ennakkoluulottomana päätöksenä.
Vuosikymmenen lopulle tultaessa kaupunki muutti mieltään graffiteista ja käynnisti Stop töhryille -kampanjan, joka kohdistui myös luvallisiin maalauksiin. Osana kampanjaa rakennusvirasto päätti poistaa Kulosaaren graffititaideteoksen vuonna 2000. Maalaamista enemmän maksaneessa poisto-operaatiossa graffitit peitettiin valkoisella maalilla. Maali kuitenkin haalistui vuosien saatossa, ja alla oleva graffiti tuli osin nähtäville.
Kaupunginvaltuutettu Sami Muttilainen teki maaliskuussa 2017 aloitteen graffititeoksen uudelleen maalaamisesta, ja kaupunkisuunnittelulautakunta päätti suositella aloitetta kaupunginhallitukselle. Aloitteen mukaan maalauksen olisi voinut palauttaa entiselleen. Yksi alkuperäisen maalauksen suunnittelijoista, Antti Salminen, halusi muuriin kuitenkin uudet kuvat. Hän ei halunnut tehdä muurista ”monumentaalista pysyvää seinää,” vaan halusi korostaa katutaiteen väliaikaisuutta. Melumuuriin maalattiin uudet luvalliset graffitit kesäkuussa 2017.
Mitsubishi Space Star (2012)

Mitsubishi Space Star on Mitsubishi Motorsin vuodesta 2012 lähtien valmistama A-segmentin henkilöautomalli, joka korvasi Mitsubishi Coltin. Euroopan ulkopuolella auton nimenä on Mitsubishi Mirage. Space Starin sedan-korinen versio on nimeltään Mitsubishi Attrage, jota myydään Meksikossa Dodge Attitude -nimisenä. 
Vuoden 2013 Euro NCAP -kolaritestistä Space Star sai tulokseksi neljä tähteä viidestä.
Euroopassa moottorina on 1,2-litrainen (80 hv) bensiinimoottori. Voimansiirtona on viisivaihteinen manuaalivaihteisto tai portaaton CVT-automaattivaihteisto. Muilla markkinoilla tarjolla on myös 1,0-litrainen. 
Los Angelesin autonäyttelyssä vuoden 2015 lopulla esiteltiin kasvojenkohotuksen kokenut malli, joka sai uudenlaisen keulan ilmeen. 
Vuonna 2020 malli sai uudempia Mitsubishi-malleja vastaavan keulan ilmeen.
Saksanseisoja

Saksanseisojia on neljää eri rotua:
Psychology Today

Psychology Today on suurelle yleisölle suunnattu yhdysvaltalainen aikakauslehti, jossa käsitellään ihmisen käyttäytymisen eri osa-alueita. Lehti on perustettu vuonna 1967, ja se ilmestyy joka toinen kuukausi. Lehti kattaa laajan ryhmän eri osa-alueita, kuten psykologiaan, neurotieteeseen, ihmissuhteisiin, seksuaalisuuteen, vanhemmuuteen, terveyteen ja työhön liittyviä asioita.
"Psychology Todayn" verkkosivuilla on terapeuttien ja terveydenhuollon asiantuntijoiden kirjoittamia artikkeleita sekä satoja blogeja, joita useat psykologit, psykiatrit, sosiaalityöntekijät, lääkärit, antropologit sekä sosiologit ovat kirjoittaneet. Lehden tämänhetkinen päätoimittaja on Kaja Perina.
Levikki.
Vuonna 1976 "Psychology Today" myi 1 026 872 numeroa. Lehden levikki vuonna 1981 oli 1 171 362 ja 862 193 vuonna 1986. Kesäkuusta 2010 kesäkuuhun 2011 se oli yksi lehtikojujen ostetuimmista aikakauslehdistä.
Toyota Industries

Toyota Industries () on nostinlaitteita, kuten trukkeja valmistava yhtiö. Yhtiön on perustanut vuonna 1926 Sakichi Toyoda nimellä Toyoda Automatic Loom Works. Toyoda perusti yhtiön automaattisten kutomakoneiden valmistukseen ja myyntiin.
Yhtiö on perustanut Toyota Motor Corporation -yhtiön, joka valmistaa Toyota-autoja. Yhtiöt kuuluvat samaan Toyota Group -ryhmittymään.
Mukulakovio

Mukulakovio ("Scleria bulbifera") on sarakasvien (Cyperaceae) heimoon ja kovioiden ("Scleria") sukuun kuuluva kasvilaji. Se kasvaa avoimilla paikoilla joko ruohostomailla tai väljässä metsässä. Mukulakovio kasvaa myös kausittain märkinä olevilla paikoilla.
Mukulakovio kasvaa noin 30–70 cm korkeaksi ja sen varret ovat noin millimetrin paksuisia sekä kolmisärmäisiä. Varren tyvellä on puutunut, sipulimainen laajentuma, joka on halkaisijaltaan noin 4–10 mm. Mukulakovion lehdet ovat 15–30 cm pitkiä ja 2–5 mm leveitä. Lehtitupet ovat tiheään vaaleakarvaisia. Mukulakovion kukinto on 5–20 cm pitkä, tähkämäinen kukinto, jonka tähkylät ovat 4–6,5 mm pitkiä, ja hedelmä on pienikokoinen pähkylä.
Mukulakoviota tavataan laajalti Saharan eteläpuoleisessa Afrikassa.
Misato Nakamura

Misato Nakamura (, s. 28. huhtikuuta 1989 Hachioji) on japanilainen judon maailmanmestari ja olympiamitalisti. Hän on kilpaillut 52 kg:n sarjassa vuodesta 2007 lähtien.
Nakamura voitti alle 20-vuotiaiden Aasian-mestaruuden 45 kg:n painoluokassa 2003 ja 48-kiloisissa 2005. Hän saavutti pronssia Pariisin MM-joukkuekilpailuissa 2006. Saman vuoden Aasian kisoissa hän oli kolmas 48-kiloisissa. Pekingin olympialaisissa 2008 hän saavutti pronssia 52 kg:n sarjassa. Hän voitti samana vuonna joukkuemaailmanmestaruuden Tokiossa.
Nakamura voitti 52 kg:n painoluokan maailmanmestaruuden Rotterdamissa 2009 kukistettuaan loppuottelussa kuubalaisen Yanet Bermoyn. Tokion MM-kilpailuissa 2010 hän sai hopeaa hävittyään finaalissa maannaiselleen Yuka Nishidalle. Hän voitti samana vuonna kultaa Aasian kisoissa.
Nakamura voitti 52-kiloisten maailmanmestaruuden Pariisissa 2011 kukistettuaan loppuottelussa Yuka Nishidan. Lontoon olympialaisissa 2012 hän sijoittui yhdeksänneksi. Aasian kisoissa 2014 hän voitti kultaa 52 kg:n painoluokassa ja joukkuekilpailussa. Hän voitti Astanassa 2015 maailmanmestaruuden sekä 52-kiloisissa kukistettuaan finaalissa romanialaisen Andreea Chițun että joukkuekilpailussa. Rio de Janeiron olympialaisissa 2016 hän saavutti pronssia.
Nakamura on saavuttanut Masters-, Grand Prix- ja Grand Slam -kilpailuissa kymmenen turnausvoittoa, kolme kakkossijaa ja kaksi kolmossijaa. Maailmancupeissa / Continental Open -kilpailuissa hän on sijoittunut kolme kertaa kolmanneksi. Hän on voittanut aikuisten sarjassa kuusi Japanin-mestaruutta.
Datsun 280ZX

Datsun 280ZX on Nissanin vuosina 1978–1983 valmistama urheiluautomalli, joka korvasi edeltäneet 260Z/280Z-mallit. Japanissa autoa myytiin nimellä Nissan Fairlady Z. Datsun 280ZX:n seuraajaksi tuli Nissan 300ZX.
Datsun 280Z oli saatavana sekä 2,0- että 2,8-litraisella kuusisylinterisellä rivimoottorilla varustettuna, joista pienempi oli tarjolla vain Japanissa. Kumpikin moottori oli valittavana vapaasti hengittävänä tai turboahdettuna versiona. Kuten edeltäjänsä 260Z, myös 280ZX oli saatavana kaksipaikkaisen lisäksi myös tilavampana 2+2-paikkaisena mallina. 
Suomessa Datsun 280ZX:n hinta vuonna 1982 oli 145 480 markkaa, automaattivaihteistolla varustettuna 151 480 markkaa. Maahantuojana oli Aro-Yhtymä Oy.
Grigori Volovik

Grigori Efimovitš Volovik () (s. ) on venäläinen fyysikko ja Aalto-yliopiston Kylmälaboratorion vieraileva emeritusprofessori, minkä ohella hän on toiminut tutkijana myös Venäjän tiedeakatemian L. D. Landaun teoreettisen fysiikan instituutissa () Moskovassa.
Professori Volovik valittiin Suomalaisen Tiedeakatemian jäseneksi vuonna 2001 ja Saksan kansallisen Leopoldina-tiedeakatemian jäseneksi vuonna 2007. Kesään 2017 mennessä hänen tuotantonsa kattoi yli 350 tieteellistä julkaisua.
Super GT -kausi 2016

Super GT -kausi 2016 oli Super GT -sarjan 23. kausi. Kausi alkoi 10. huhtikuuta Japanin Okayamassa ja päättyi 13. marraskuuta Japanin Motegiin.
GT500-luokan mestaruuden voittivat Lexus Team Sard -tallin kuljettajapari Heikki Kovalainen ja Kōhei Hirate. GT300-luokan voittivat VivaC team Tsuchiya -tallin kuljettajapari Takeshi Tsuchiya ja Takamitsu Matsui.
Anya Taylor-Joy

Anya-Josephine Marie Taylor-Joy (s. 16. huhtikuuta 1996 Miami, Florida) on brittiläis-yhdysvaltalainen näyttelijä ja malli. Hänet on palkittu muun muassa Critics’ Choice -palkinnolla, Golden Globella ja SAG-palkinnolla.
Elämä ja ura.
Taylor-Joyn äiti on taustaltaan espanjalais-englantilainen ja isänsä skotlantilais-argentiinalainen. Taylor-Joy muutti Argentiinaan ollessaan pieni ja puhui pelkästään espanjaa ennen muuttamista Lontooseen 6-vuotiaana. Taylor-Joy lopetti koulun 16 vuoden ikäisenä aloittaakseen näyttelijän uran. Hän teki päänäyttelijädebyyttinsä vuonna 2015 kauhuelokuvassa "The Witch". Muutamana seuraavana vuonna hän tähditti elokuvia "Split" (2016) ja "Thoroughbreds" (2017) sekä esiintyi televisiosarjoissa "Nukkekaappi" (2017), "Peaky Blinders – gangsteriklaani" (2019) ja "" (2019). Vuonna 2019 hän myös uusi "Split"-elokuvan roolinsa supersankarielokuvassa "Glass".
Vuonna 2020 Taylor-Joy näytteli Emma Woodhousea elokuvassa "Emma" ja Beth Harmonia minisarjassa "Musta kuningatar". Jälkimmäisestä hänet palkittiin parhaan minisarjan tai televisioelokuvan naisnäyttelijän Golden Globella. Sitemmin hän on näytellyt Sandie Collinsia Edgar Wrightin psykologisessa kauhuelokuvassa "Last Night in Soho" (2021), Olgaa Robert Eggersin viikinkielokuvassa "The Northman" (2022) sekä Libby Vozea David O. Russellin komediaelokuvassa "Amsterdam" (2022). Vuonna 2022 Taylor-Joy myös tähditti kauhukomediaelokuvaa "The Menu", josta hän on ehdolla parhaan musikaali- tai komediaelokuvan naispääosan Golden Globe -palkintoon vuoden 2023 gaalassa. Vuonna 2023 ilmestyi animaatioelokuva "The Super Mario Bros. Movie", missä Taylor-Joy ääninäytteli Prinsessa Peachiä.
Vuonna 2024 Taylor-Joy esiintyi kreditoimattomassa cameoroolissa tieteiselokuvassa '. Samana vuonna ensi-iltansa sai elokuvan ' (2015) esiosa "", jossa Taylor-Joy näytteli nimiroolia.
Yksityiselämä.
Vuodesta 2021 lähtien Taylor-Joy on ollut parisuhteessa rock-muusikko Malcolm McRaen kanssa. Syyskuussa 2023 he menivät naimisiin Venetsiassa, Italiassa.
Grandmaster Flash and the Furious Five

Grandmaster Flash and the Furious Five oli yhdysvaltalainen hip hop -yhtye, joka perustettiin Bronxissa, New Yorkissa vuonna 1976. Yhtye koostui yhdestä DJ:stä (Grandmaster Flash) ja viidestä räppääjästä (Melle Mel, The Kidd Creole, Keith Cowboy, Mr. Ness / Scorpio ja Rahiem). Yhtyeen turntablen ja breakbeat-tyylin käyttö sekä poliittinen hip hop -tyyli vaikuttivat varhaisen hip hop -musiikin kehittymiseen merkittävästi.
Aiheesta muualla.
Kurtis Blow

Kurtis Walker (s. 9. elokuuta 1959 New York, Yhdysvallat), joka tunnetaan paremmin taiteilijanimeltään Kurtis Blow, on yhdysvaltalainen rap-artisti ja tuottaja. Hän on ensimmäinen kaupallisesti menestynyt rap-artisti ja ensimmäinen, joka allekirjoitti levytyssopimuksen suuren levy-yhtiön kanssa. Kurtis Blow’n single ”The Breaks” vuodelta 1980 on ensimmäinen rap-kappale, joka on myynyt kultalevyn. Uransa aikana Kurtis Blow on julkaissut 15 albumia.
Rakuunamäen sotilaskoti

Rakuunamäen sotilaskoti Lappeenrannassa Leirin kaupunginosan Rakuunamäellä oli lähes satavuotias sotilaskoti ja toimi Lappeenrannan sotilaskotiyhdistyksen kolmesta sotilaskodista keskussotilaskotina. Kahvilapalvelujen lisäksi siellä järjestettiin erilaisia tilaisuuksia. Se lakkautettiin 31. toukokuuta 2017.
Nykyisin suojeltu sotilaskotirakennus Mannerheiminkatu 10:ssä rakennettiin alun perin 1800-luvun puolella varuskunnan ruokalaksi. Sotilaskodiksi se remontoitiin Sune Maconin suunnitelmien mukaan ja vihittiin käyttöön 20. elokuuta 1922. 
Mervi Kansonen kirjoittaa sotilaskodin satavuotishistoriaa.
5.9.2018 Rakuunanmäen Sotilaskoti sai uudet omistajat Lappeenrannasta ja Tampereelta, kun Padre House Oy ja valtiota edustanut Senaatti-kiinteistöt allekirjoittivat kauppasopimuksen. Uudet omistajat halusivat historiallisen rakennuksen jäävän paikalliseksi toimijaksi tavoitteena jatkaa entisellä toimialalla. Ulkoisesti erinomaisessa kunnossa oleva rakennus vaatii sisäosiltaan päivitystä ennen uuden toimijan sisäänmuuttoa.
Sotilaskodin sisärakenteita on korjattu vuoden 2019 aikana vastaamaan nykyaikaa. Muun muassa sähköt on uusittu, vesi- ja viemäröinti on päivitetty ja pinnat ovat saaneet uuden värin, joka itse asiassa on vanha eli värimallit kaivettiin esiin vanhoja pintoja raaputtelemalla. Yleisötilaisuuksia varten tehtiin varauloskäynti rakennuksen taakse. Vahva uusi puuovi verhoiltiin ulkopinnoitteen näköiseksi eikä ole juurikaan havaittavissa ulkopuolelta. Rakennuksen ulkoinen alkuperä säilytettiin siten mahdollisimman alkuperäisen näköisenä.
Rakuunamäen Sotilaskodin avajaiset joulukuussa 2019 avasi uudelleen Suomen vanhimman sotilaskoti-rakennuksen yleisön käyttöön. Tila toimii juhlatilana, jota voi varata Kattava Catering’ kautta. Pääsali on valoisa ja suurena yhtenäisenä tilana voi vastaanottaa yli kaksi sataa vierasta tai kokoustajaa. Kulmahuoneet eli entinen Johtokunnan huone ja Musiikkihuone kunnostettiin pienempien ryhmien kokouskäyttöä silmälläpitäen. Historiaa huokuvat tilat tarjoavat käyttäjilleen ainutlaatuiset puitteet.
Taarnat

Taarnat ("Cladium") on sarakasvien (Cyperaceae) heimoon kuuluva kasvisuku. Sukuun luetaan nykyisin kuuluvaksi viisi lajia. Aikojen kuluessa sukuun kuuluviksi on kuvattu useita muitakin lajeja, mutta niiden on sittemmin todettu olevan samaa lajia jonkin jo aiemmin kuvatun lajin kanssa.
Taarnat ovat monivuotisia, korkeita ja runsaan juurakon omaavia sarakasveja. Taarnojen varret ovat onttoja sekä kolmisärmäisiä ja lehdet 1,5 cm leveitä, kovia sekä harmaanvihreitä. Kukinnon muodostavat tähkät ovat pieniä sekä vaaleanruskeita ja sijaitsevat varren kärkiosassa 5–10 tähkän rykelminä. Tähkät ovat kaksi- tai kolmikukkaisia ja kukat ovat kaksineuvoisia. Emeissä on kaksi tai kolme luottia.
Suvun lajeista isotaarnalla eli taarnalla ("Cladium mariscus") on laaja levinneisyysalue ja sitä esiintyy eri puolilla maapalloa. Sen päälevinneisyysalue on yleisesti ottaen Suomea etelämpänä, mutta Suomestakin on tavattu muutamia esiintymiä. Ruotsissa sitä tavataan yleisemmin, lähinnä Gotlannissa, sekä harvinaisena muualla Etelä-Ruotsissa. Isotaarna eli taarna on sekä Suomessa että Ruotsissa rauhoitettu laji.
Jäsys

Jäsys eli myös Jäsys-Retujärvi on Pohjois-Karjalassa Joensuussa sijaitseva järvi.
Maantietoa.
Järven pinta-ala on 1 500 hehtaaria eli 15 km². Se on 9,7 kilometriä pitkä ja 3,6 kilometriä leveä. Se on rakenteeltaan kolmiosainen järviallas. Pääosan siitä kuuluu avoimelle järvenselälle, joka on 5,8 kilometriä pitkä ja 3,4 kilometriä leveä. Järven lounaispäässä Suurisaaren taakse pohjoiseen työntyvät lahdet Orilampi ja Alapihanlahti. Järven pohjoispäässä vastarannoilta kurkottavat vastakkain harjumaiset niemet Puuskanniemi ja Vinoniemi. Niiden takaa alkaa Puuskansalmi, jonka pohjoispuolella sijaitsee Retujärvi niminen järvenosa. Retujärvi on Syväsalmen kautta yhteydessä Pielisjokeen, joka on yhtymäkohdan alapuolelta padottu Kaltimon voimalaitoksen padolla.
Sen tilavuus on 25 miljoonaa kuutiometriä eli 0,025 kuutiokilometriä. Järven keskisyvyys on 1,6 metriä ja suurin syvyys on 10,6 metriä.
Järvessä on laskettu olevan 35 saarta. Niiden yhteispinta-ala on 35 ha, mikä on noin 2,2 % järven kokonaispinta-alasta. Saarista kaksi on yli hehtaarin suurisia, 32 yli aarin ja yksi on alle aarin kokoinen. Suurin saarista on Suurisaari, joka on 1,1 kilometriä pitkä ja 400 metriä leveä. Sen vieressä on Saunasaari ja etelässä Aittosaari. Pohjoisessa sijaitsee vielä 200 metrinen Kovasaari.
Järven rantaviivan pituus on 55 kilometriä, josta saarten rantaviivan yhteispituus on 8 kilometriä. Rannat ovat pääosin alavaa ja soistuvaa metsämaata. Asutus on harvaa ja teitä vähän. Suuret maantiet kiertävät järven kauempaa johtuen Pielisjoen, Jäsyksen ja Luhtapohjanjoen yhteisen alueen laajuudesta.
Järven poikki kulkee harjujakso, joka alkaa pohjoisessa Pielisen etelärannalla Lamminkankaalla ja kulkee maastossa kapeana harjuna. Se sukeltaa järven pinnan alle Puuskanniemenä ja nousee etelässä pinnalle Vinoniemenä. Niemen toinen pää on nimeltään Venäihenniemi, joka sukeltaa järveen ja kurkistaa Aittosaarena sekä pintakivinä ennen etelärannan Netsinniemenä ja etelämpänä Netsinsärkkänä.
Vesistösuhteet.
Järvi sijaitsee Vuoksen vesistössä (vesistöaluetunnus 04) Koitajoen valuma-alueella (04.9) Ala-Koitajoen–Jäsysjärven alueessa (04.91), mihin Jäsysjärven lähialue (04.911) kuuluu.
Valuma-alue saa pääosan vedestänsä kahdesta päälähteestä. Pamilon vesivoimalaitos päästää putkestaan Pamilon–Palojärven alueen (04.912) Palojärvestä vedet Luhtapohjanjokeen ja Latvanjoki tuo Latvanjoen valuma-alueen (04.914) vedet Luhtapohjanjokeen. Järvi on yhteydessä Peilisjokeen noin 70 metriä leveän Syväsalmen kautta.
Jäsysjärven lähialueella on 11 yli hehtaarin kokoista järveä tai lampea, jotka laskevat suoraan tai välillisesti järveen. Niistä huomattavimpia ovat Lamminselkä (178 ha), joka on syntynyt Jäsykseen laskevan Luhtapohjanjoen laajentumaksi, ja Hangaslampi (12 ha), joka laskee ensin Palojokeen, ja vielä Pirttilampi (11 ha), jonka Pirttipuro laskee aluksi Luhtapohjanjokeen.
Harjasluikat

Harjasluikat ("Isolepis") on sarakasvien (Cyperaceae) heimoon kuuluva kasvisuku. Sukuun kuuluu 77 lajia. Suvun lajeja on toisinaan sijoitettu muihinkin sukuihin, kuten röyhykaisloihin ("Scirpus"), järvikaisloihin ("Schoenoplectus") tai sädekaisloihin ("Cyperus") kuuluviksi.
Harjasluikat ovat yleensä yksivuotisia sekä matalakasvuisia ja mätästäviä sarakasveja. Niiden varret ovat ohuita ja lehdettömiä. Lehtitupet ovat useimmiten punertavia. Kukintona olevat tähkät ovat pieniä sekä monikukkaisia ja sijaitsevat joko yksittäin tai kaksittain varren kärjessä. Kukinnon tukilehti on varrennäköinen. Kukat ovat kaksineuvoisia, emit kolmiluottisia, ja tähkäsuomut mustia sekä vihreän keskisuonen omaavia.
Harjasluikkia tavataan yleensä maapallon lämpimillä seuduilla. Ruotsissa tavataan vain järviharjasluikkaa eli sukaluikkaa ("Isolepis setacea"), josta on Etelä-Suomestakin yksi havainto 1900-luvun alkupuolelta. Etelä-Suomessa on tavattu myös espanjanharjasluikkaa eli espanjanluikkaa ("Isolepis pseudosetacea") 1900-luvun alussa.
Nuokkuharjasluikkaa ("Isolepis cernua") myydään koristekasvina.
Ruosteheinät

Ruosteheinät ("Schoenus") on sarakasvien (Cyperaceae) heimoon kuuluva kasvisuku. Sukuun kuuluu 109 lajia. Suvun suomenkielinen nimi on hieman harhaanjohtava, sillä ruosteheinät eivät ole heinäkasveja, vaan sarakasveja.
Ruosteheinät ovat monivuotisia ja mätästäviä sarakasveja, joiden varret ovat pyöreähköjä ja sileitä. Ruosteheinien lehdet ovat vartta lyhyempiä ja lehtitupet mustanruskeita sekä kiiltäviä. Kukinnon muodostavassa tähkistössä on kahdesta kuuteen mustaa tähkää varren kärjessä tiiviinä rykelmänä. Kukinnon alapuolella on kaksi tukilehteä, joista sisempi on lyhyt ja ulompi yhtä pitkä tai pidempi kuin koko tähkistö. Tähkät ovat harvakukkaisia, ja kukat ovat kaksineuvoisia. Emit ovat kolmiluottisia.
Suvun lajeista Suomessa tavataan ruskoruosteheinää ("Schoenus ferrugineus"), josta on useita havaintoja Kuusamon seudulta sekä muutamia Pohjois-Karjalasta.
Sarakit

Sarakit ("Uncinia") on sarakasvien (Cyperaceae) heimoon kuuluva kasvisuku. Sukuun kuuluu 70 lajia.
Suvun lajeista ainakin rubiinisarakkia ("Uncinia rubra") käytetään koristekasvina.
Kivihuulikala

Kivihuulikala ("Ctenolabrus rupestris") on huulikalojen heimoon kuuluvan sukunsa ("Ctenolabrus") ainoa laji. Sitä esiintyy itäisellä Atlantilla, Välimerellä ja Mustallamerellä. Laji viihtyy rehevillä kallioisilla riutoilla yleensä noin 20–50 metrin syvyydessä, joissakin tapauksissa jopa vain 1 metrissä.
Tuntomerkit.
Kivihuulikalan joidenkin yksilöiden tiedetään kasvaneen kokonaispituudeltaan 18-senttimetrisiksi. Lajin luontainen pituus on kuitenkin noin 11 senttimetriä. Kalan on väriltään selkäpuolelta punertavanruskea ja vatsasta vaaleampi. Pyrstöevän alkupäässä on musta täplä; myös selkäevän alussa on musta täplä, joka kuitenkin yleensä on heikosti erottuva.
Käyttö.
Kaupalliset kalankasvattamot hyödyntävät kivihuulikalan ja sen sukulaislajin viherhuulikalan mieltymystä loisten syömiseen muiden kalojen päältä myyntiin tarkoitetun lohen puhdistamiseksi . Huulikalat pääsevät kuitenkin usein karkaamaan läpi kasvattamoiden verkkoaitojen, koska ne ovat lohta huomattavasti pienempikokoisia.
Monet alkuperäiskansat käyttävät kivihuulikalaa ravintonaan. Länsimaissa se on suosittu sekä julkisten akvaarioiden asukkina että virkistyskalastuksen kohteena.